
Text rozhodnutia
Súd: Krajský súd Banská Bystrica Spisová značka: 16Co/246/2016 Identifikačné číslo súdneho spisu: 6714210243 Dátum vydania rozhodnutia: 25. 05. 2016 Meno a priezvisko sudcu, VSÚ: Mgr. Štefan Baláž ECLI: ECLI:SK:KSBB:2016:6714210243.1 Uznesenie Krajský súd v Banskej Bystrici v právnej veci navrhovateľa EOS KSI Slovensko, s. r. o., zastúpeného TOMÁŠ KUŠNÍR, s. r. o., obaja so sídlom 851 02 Bratislava, Pajštúnska 5, proti odporkyni R. Y., narodenej XX. X. XXXX, bytom S., A. XX, zastúpenej JUDr. Andrejom Cifrom, advokátom, advokátska kancelária Lučenec, J. Kráľa 5/A, za účasti vedľajšieho účastníka na strane odporkyne Združenie na ochranu občana spotrebiteľa HOOS, so sídlom Prešov, Námestie legionárov 5, zastúpeného JUDr. Andrejom Cifrom, advokátom, advokátska kancelária Lučenec, J. Kráľa 5/A, o vzájomnom návrhu odporkyne o zaplatenie 100,00 € s príslušenstvom, o späťvzatí vzájomného návrhu vedenom na Okresnom súde Zvolen pod sp. zn. 8C/102/2015, takto r o z h o d o l : Krajský súd pripúšťa späťvzatie vzájomného návrhu na začatie konania. Zrušuje rozsudok Okresného súdu Zvolen č. k. 8C/102/2015-80 zo dňa 11. 11. 2015 a konanie zastavuje. o d ô v o d n e n i e : Okresný súd o vzájomnom návrhu odporkyne rozhodol rozsudkom č. k. 8C/102/2015-80 zo dňa 11. 11. 2015, ktorý bol doručený právnemu zástupcovi odporkyne do vlastných rúk dňa 29. 12. 2012. Proti rozsudku okresného súdu podal v zákonnej 15 dňovej lehote odvolanie navrhovateľ, avšak pred rozhodnutím o odvolaní odporkyňa vzájomný návrh podaním zo dňa 05. 04. 2016 vzala späť. Podľa ust. § 208 O. s. p., ak je návrh na začatie konania vzatý späť, keď už rozhodol súd prvého stupňa, ale jeho rozhodnutie nie je dosiaľ právoplatné, odvolací súd rozhodne o pripustení späťvzatia. Súd späťvzatie nepripustí, ak druhý účastník s tým nesúhlasí. Ak späťvzatie pripustí, odvolací súd zruší rozhodnutie súdu prvého stupňa a konanie zastaví. Vzhľadom na späťvzatie vzájomného návrhu odporkyňou odvolací súd vyzval navrhovateľa podaním zo dňa 04. 05. 2016 na vyjadrenie v súdom určenej lehote, či súhlasí so späťvzatím návrhu na začatie konania. Výzva bola navrhovateľovi doručená 10. 05. 2016 a navrhovateľ sa v súdom určenej 7 dňovej lehote od doručenia výzvy nevyjadril. Krajský súd preto pripustil späťvzatie vzájomného návrhu odporkyňou, odvolaním napadnutý rozsudok okresného súdu zrušil a konanie zastavil. Okresný súd v napadnutom rozsudku rozhodol o náhrade trov konania tak, že o nich rozhodne po právoplatnosti rozhodnutia podľa ust. § 151 ods. 3 O. s. p. Podľa § 224 ods. 4 O. s. p., ak odvolací súd rozhoduje o odvolaní proti rozhodnutiu vo veci samej, ktorým nebolo rozhodnuté o trovách konania z dôvodu postupu podľa § 151 ods. 3, o trovách odvolacieho konania rozhodne súd prvého stupňa. Vzhľadom na uvedené ustanovenie bude úlohou okresného súdu po právoplatnosti rozhodnutia odvolacieho súdu rozhodnúť aj o náhrade trov odvolacieho konania. Rozhodnutie bolo prijaté senátom odvolacieho súdu v pomere hlasov 3 : 0. Poučenie: Proti tomuto rozhodnutiu odolanie nie je prípustné.

